เทคโนโลยี 3G เตรียมความพร้อมเพื่อสร้างความแตกต่าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

.....ชาตชาย พยุหนาวีชัย
ในยุคสมัยนี้คงไม่มีใครปฏิเสธว่าเราต้องรับมือกับเทคโนโลยีต่างๆ มากมายจนตามกันแทบไม่ทัน ผมว่าเด็กรุ่นใหม่ๆ ยังใช้เทคโนโลยีกันได้อย่างคล่องแคล่วยิ่งกว่าผู้ใหญ่อย่างเราอีกนะครับ ไม่ว่าจะเป็นโทรศัพท์มือถือที่มีลูกเล่นต่างๆ เช่น MMS SMS EDGE ซึ่งเป็นระบบการส่งข้อมูลแบบไร้สายทั้งสิ้น ถ้าเทียบกับสมัยก่อนแล้วละก็ คงไม่มีใครคาดคิดกันหรอกนะครับว่าโลกเราจะเปลี่ยนไปได้รวดเร็วขนาดนี้ 
ความก้าวหน้าของโลกเทคโนโลยีในปัจจุบันเป็นกระแสที่ทุกคนให้ความสนใจเป็นอย่างมาก เพราะไม่ว่าจะหันมองไปทางด้านไหนก็เห็นมีแต่เทคโนโลยีที่มนุษย์เราเป็นผู้สร้างสรรค์ขึ้น เพื่อสร้างความสะดวกสบายให้กับการดำเนินชีวิตทั้งสิ้น เทคโนโลยีหนึ่งที่ได้รับการกล่าวถึงอย่างมากในปัจจุบัน ขนาดท่านนายกรัฐมนตรี อภิสิทธิ์ เวชชาชีวะ ถึงกับกล่าวหลังปาฐกถาพิเศษในงานมหกรรม 3.9G Thailand Human D.N.A. ว่า เทคโนโลยีใหม่นี้น่าจะเป็นปัจจัยช่วยขับเคลื่อนเศรษฐกิจและผลผลิตมวลรวมภายในประเทศ (GDP) ทั้งทางตรงและทางอ้อมได้ถึงประมาณ 2.44.8 แสนล้านบาท (ตลอดระยะเวลา 15 ปีของใบอนุญาต) รวมทั้งยังก่อให้เกิดการใช้ทรัพยากรสื่อสารอย่างมีประสิทธิภาพ และสนับสนุนการผลิต การวิจัยและการพัฒนาอุตสาหกรรมโทรคมนาคมในมิติการผลิตอย่างจริงจัง นั่นก็คือเทคโนโลยี 3G วันนี้เราจะมาดูกันนะครับว่า เจ้าเทคโนโลยีตัวนี้มาจากไหน และมีประโยชน์ในการนำมาประยุกต์ใช้ในโลกธุรกิจอย่างไรกันบ้าง 
3G หรือมาตรฐานโทรศัพท์เคลื่อนที่ยุคที่ 3 (Third Generation Mobile Network) นี้ไม่ใช่เรื่องใหม่ในต่างประเทศ เพราะเป็นเทคโนโลยีที่ได้รับการกล่าวถึงและพัฒนามานานมากแล้วเมื่อประมาณ 10 กว่าปีก่อนในประเทศญี่ปุ่น แต่เนื่องจากประเทศไทยของเรานั้นยังไม่พร้อมกับเทคโนโลยีนี้ 3G จึงเป็นเรื่องที่ยังใหม่อยู่ในประเทศไทยขณะนี้และยังไม่มีการเปิดให้ใช้อย่างเต็มรูปแบบด้วย เราจึงควรที่จะมาเรียนรู้ถึงประโยชน์ที่ธุรกิจของเราจะได้รับจากเทคโนโลยีตัวนี้กัน 
3G เป็นระบบการสื่อสารความเร็วสูงแบบไร้สายที่สามารถส่งผ่านข้อมูลทางมัลติมีเดียในรูปแบบต่างๆ โดยเป็นการผสมผสานการนำเสนอข้อมูล และเทคโนโลยีในปัจจุบันเข้าด้วยกัน เช่น PDA โทรศัพท์มือถือ Walkman กล้องถ่ายรูป และอินเทอร์เน็ต ซึ่งเป็นการพัฒนาต่อเนื่องจากยุค 2G (ประเทศไทยกำลังใช้อยู่ในปัจจุบัน) ที่มีการให้บริการระบบเสียง และการส่งข้อมูลในขั้นต้นและมีข้อจำกัดอยู่มาก 
การพัฒนาของ 3G ทำให้ประสิทธิภาพในการรับส่งข้อมูลแอพพลิเคชัน รวมทั้งบริการระบบเสียงดีขึ้น พร้อมทั้งสามารถใช้บริการมัลติมีเดียได้เต็มที่และสมบูรณ์แบบขึ้น เช่น ส่งแฟกซ์ โทรศัพท์ต่างประเทศ รับส่งข้อความที่มีขนาดใหญ่ ประชุมทางไกลผ่านหน้าจออุปกรณ์สื่อสาร ดาวน์โหลดเพลง ชมภาพยนตร์แบบสั้นๆ 
3G ทำให้การติดต่อสื่อสารเป็นไปได้อย่างรวดเร็วและมีรูปแบบใหม่ๆ มากขึ้น ประกอบกับอุปกรณ์สื่อสารไร้สายในระบบ 3G ยังช่วยให้ชีวิตประจำวันสะดวกสบายและคล่องตัวยิ่งขึ้น ในโลกของ 3G เพียงท่านมีโทรศัพท์เคลื่อนที่ก็เปรียบเสมือนท่านมีคอมพิวเตอร์แบบพกพา วิทยุส่วนตัว หรือแม้แต่กล้องถ่ายรูป ท่านสามารถเช็กข้อมูลใน Account ส่วนตัว เพื่อใช้บริการต่างๆ ผ่านโทรศัพท์เคลื่อนที่ เช่น ตรวจสอบค่าใช้บริการ แก้ไขข้อมูลส่วนตัว และใช้บริการข้อมูลต่างๆ เช่น ข่าวเกาะติดสถานการณ์ ข่าวบันเทิง ข้อมูลด้านการเงิน ข้อมูลการท่องเที่ยว และตารางนัดหมายส่วนตัวได้อย่างง่ายดายเพียงปลายนิ้วสัมผัส 
หากจะสรุปสั้นๆ ง่ายๆ ว่าเทคโนโลยี 3G ที่กำลังจะเกิดขึ้นในประเทศไทยในอนาคตอันใกล้มีส่วนช่วยผลักดันธุรกิจของเราได้มากน้อยเพียงใด ผมขอสรุปเป็น 4 ประเด็นสำคัญ ดังนี้นะครับ 1.ความรวดเร็วในการส่งผ่านข้อมูล เพราะความรวดเร็วของเทคโนโลยีจะทำให้คุณได้เปรียบด้านข้อมูลข่าวสารมากขึ้นหลายเท่าตัวในโลกของ 3G ไม่ว่าคุณจะอยู่ที่ไหนในโลกก็สามารถที่จะส่งผ่านข้อมูลทั้งที่เป็นคำพูดหรือข้อความต่างๆ ได้อย่างทันท่วงที 2.ใช้บริการมัลติมีเดียได้มากขึ้น จุดเด่นของเทคโนโลยี 3G ที่เรียกว่าปฏิวัติวงการเทคโนโลยีแบบเดิมๆ ไปโดยสิ้นเชิง ท่านสามารถรับชมโทรทัศน์ รายการวิเคราะห์เศรษฐกิจและตลาดหุ้น หรือนั่งรับชมวิดีโอการสัมมนาก็ยังทำได้ไม่ว่าจะเป็นที่ไหนๆ ในโลก ทั้งยังสามารถฟังวิทยุ ส่งแฟกซ์ รับส่งข้อความหรือไฟล์ภาพที่มีขนาดใหญ่ผ่านโทรศัพท์มือถือได้ 3.ประชุมทางไกลผ่านหน้าจออุปกรณ์สื่อสารได้ทั่วโลก ด้วยเทคโนโลยี 3G ท่านสามารถเข้าร่วมประชุมได้จากทั่วทุกมุมโลกผ่านระบบ Video Conference หรือพูดคุยกับลูกค้าของคุณแบบเห็นหน้ากันก็จะกลายเป็นเรื่องปกติในอนาคต 4.เชื่อมต่อข้อมูลได้ทางอินเทอร์เน็ต เทคโนโลยี 3G จะทำให้การทำธุรกรรมการเงินออนไลน์สมบูรณ์ยิ่งขึ้น นอกจากนี้ท่านยังสามารถส่งข้อมูลข่าวสารและโฆษณาประชาสัมพันธ์สินค้าและบริการต่างๆ ของท่านไปยังผู้บริโภคได้อีกด้วย นับเป็นนวัตกรรมแนวใหม่ที่สามารถเปลี่ยนการสื่อสารทางการตลาดในประเทศไทยไปได้อย่างสิ้นเชิง 
เห็นไหมครับว่าเทคโนโลยี 3G ที่เริ่มเข้ามาสู่ประเทศไทยนั้นไม่เพียงแต่จะเพิ่มมูลค่าทางธุรกิจให้กับธุรกิจของท่าน แต่ยังมีประโยชน์อย่างมากต่อการพัฒนาระบบเศรษฐกิจไทยอีกด้วย จุดเริ่มต้นที่สำคัญคือท่านจะต้องเริ่มปรับตัวและพยายามเรียนรู้กับเทคโนโลยีตัวใหม่นี้ให้เร็วที่สุด สามารถควบคุมหรือดัดแปลงประยุกต์ใช้ให้เกิดประโยชน์และเหมาะสมกับธุรกิจของท่านเองได้ แม้วันนี้ 3G ยังมีข้อถกเถียงและประเด็นด้านกฎหมายที่ทำให้ยังไม่สามารถดำเนินการได้อย่างเต็มรูปแบบ แต่ผมเชื่อว่าหากท่านมีการเตรียมพร้อมรับกับสิ่งใหม่ๆ หรือสามารถเดินอยู่หน้าคนอื่นแม้แต่เพียงครึ่งก้าวก็สามารถสร้างความแตกต่าง